In Christi nomine, ego Radulfus, Dolensis castri per Dei misericordiam dominus, memoria cunctorum fidelium, tam presentium quam futurorum, teneri volo, quod de injuria quam fecerant homines mei Petro, priori Najarensi, et Andree, monacho, socio ejus, pacem et concordiam cum eis feci, per manum domini Vulgrini, Bituricensis archiepiscopi. Ego siquidem, recognoscens culpam et injuriam quam fecerunt eis homines mei, in presentia predicti domini mei Bituricensis archiepiscopi Vulgrini, ad pedes eorum humiliter procidi, et de illata eis injuria indulgentiam suppliciter postulavi. Insuper et pro remissione ejusdem injurie, et pro remedio anime mee atque parentum meorum, concessi eis et condonavi ut deinceps quotiescumque res proprie conventus Cluniacensis seu res proprie conventus Marciliacensis per terram meam transierint, de quacumque terra veniant, in tota terra mea neque pedagium neque consuetudinem aliquam reddant, sed et conductum meum ubicumque potestas mea et dominatio mea fuerit, habeant. Pro hac igitur concessione, predicti monachi injuriam sibi illatam mihi et hominibus meis dimiserunt, me quoque in societatem beneficiorum Cluniacensis et Marciliacensis monasterii susceperunt. Prescripta autem consuetudinum mearum concessio, uxoris mee F. et omnium tam filiorum quam filiarum assensu confirmata est. Et ut in posterum memoriter teneatur, presentis scripti testimonio commendata est. Huic concordie componende presentes affuerunt cum domino archiepiscopo clerici sui: Goffridus, cantor Bituricensis; Guillelmus, archidiaconus Dolensis; Girardus, archidiaconus Dunensis; Seguinus, archidiaconus Nerisanie; Humbertus, archipresbyter Bituricarum; Johannes, archipresbiter de Castello Mellani. Signum Rodulfi. Signum Fenionis. Cum Petro priore et cum Andrea socio ejus affuerunt: Bernardus et Haimarus, monachi Cluniacenses. Cum Radulfo Dolensi affuerunt milites: Radulfus de Paciaco, Dominicus de Malguisa, Herbertus de Becellis et Bertrannus, Audebertus de Arcam, prepositus Dolensis. Hi sunt testes: Robertus Busenciacus, Sabardinus, Petrus Morrellus, Aimericus de Fraxelinis. Signum Rodulfi juvenis. Signum Oddonis. Signum Elbonis. (Sceau.)